מרכז הפרשה ביהושע שופטים/ספר שופטים/פרשה ח
פרשה ח':ההקדמות למלחמות שמשון בפלשתים(י"ג, ב- י"ד, כ)

תחום הפרשה

פרשה זו מתארת את הפרשיות הראשונות אודות שמשון המהוות הקדמה למלחמות שמשון בפלשתים. הפרשה פותחת בפרשת ההקדשה, הקדשתו של שמשון לנזיר ולמנהיג. לאחר מכן עוברת פרשתנו לעניין האישה הפלשתית בתמנתה. שמשון רוצה לקחת אישה פלישתית, הוריו אינם מברכים על כך, אך הכתוב מעיד "כי מה' היא תאנה הוא מבקש מפלשתים" (י"ד, ד). בדרך לתמנתה אנו מתוודעים לכוחו של שמשון הוא פוגש כפיר אריות, "ותצלח עליו רוח ה' וישסעהו כשסע הגדי"  (י"ד,ו).
הפרשה ממשיכה בתיאור עלילות שמשון בתמנתה. שמשון חד חידה, אשר פתרונה הוא האריה והדבש. לאחר חידת האריה, ולאחר פתרונה שמשון מכה 30 פלישתים באשקלון ונותן את חליפותיהם למגידי החידה. אולם מאחר שאשתו גילתה את החידה לפלישתים, הוא עוזב אותה וחוזר לבית אביו: "ויחר אפו ויעל בית אביהו"(י"ד,יט).
למעשה, כאן נסגר מעגל, שמשון שקיבל את הקדשתו בבית הוריו, חוזר עתה לבית הוריו. הוא לקח אישה פלשתית בליווי הוריו אך לא בהסכמתם וכעת הוא עוזב את האישה הפלשתית וחוזר להוריו. יש כאן הזדמנות לפתיחת דף חדש מבחינתו של שמשון. הוא יכול להושיע את ישראל ולהכות בפלישתים כשהוא נקי מעניין זה של נישואיו לפלשתית. אכן עיקר גבורותיו המתארות בהמשך נעשות כאשר בפועל הוא לא קשור בקשר נישואין לפלשתית.
עם חזרתו של שמשון לבית אביו מסתיימת פרשתינו. פרשה שכולה בבחינת הקדמה לגבורותיו של שמשון, אותם גבורות אשר בהם הוא בעצם מושיע את ישראל.

ענייני הפרשה

הקדשת שמשון לנזיר ולמנהיג.
לידתו של שמשון.
מעשה האריה והדבש.
שמשון לוקח אישה פלשתית.
חידת "מעז יצא מתוק" ופתרונה.
שמשון מכה שלושים פלשתים באשקלון.
שמשון חוזר לבית אביו.

מרכז הפרשה

כל הפסוקים בפרשה

פרקים י"ג,ב-כה:24; י"ד:20
סך כל הפסוקים=44 

מחצית א':
י"ג, ב- כג = 22 פסוקים

מרכז:
         "ותלד האשה בן ותקרא את שמו שמשון
         ויגדל הנער ויברכהו ה':
         ותחל רוח ה' לפעמו
         במחנה דן בין צרעה ובין אשתאל"
            ( י"ג, כד- כה [תחילת מחצית ב'])
מחצית ב':
פרקים י"ג,כד-כה:2; י"ד:20
סך כל הפסוקים=20

למשמעות הרעיון המרכזי

המחצית הראשונה של פרשתינו עוסקת בהקדשת שמשון לנזיר ולשופט. המחצית השניה עוסקת בגבורותיו: במעשה האריה וכן הריגתם של שלושים איש באשקלון. במרכז פרשה זו אנו מוצאים שני פסוקים המדגישים את מקור כוחו של שמשון:
"...ויגדל הנער ויברכהו ה': ותחל רוח ה' לפעמו..." 
נראה, כי פסוקי המרכז באו להדגיש את הגשמתם של פסוקי ההקדשה. אכן דבר ה' מתממש ורוח ה' מלווה את שמשון. כאשר הוא פוגש אריה: "ותצלח עליו רוח ה' וישסעהו כשסע הגדי" (י"ד, ו). וכאשר הוא מכה שלושים פלישתים לא נראה שהיתה בעיה מיוחדת בכך.
שמשון קיבל את עוצמתו בכוחות פיזיים. הוא משתמש בכוחותיו אלה ומושיע את ישראל מיד  פלישתים. לא מצאנו בעבר שישועת ה' באה באופן שכזה. תמיד מצאנו שישועת ה' באה ע"י תושיה של המנהיג. כלומר, על גבול הנס. העוצמה של הסייעתא דשמיא היא היא הנס. אולם כאן במקרה של שמשון הקורא עלול לטעות ולתלות את הנצחונות בכוחו הפיזי של שמשון. אשר על כן הכתוב מוצא לנכון להדגיש את מקור כוחו של שמשון ודווקא במרכז לצורך הדגשה: "...ויברכהו ה': ותחל רוח ה' לפעמו...". בדרך זו הדגיש הכתוב היטב כי מקור כוחו של שמשון מאת ה' והישועה דרך שמשון היא היא ישועת ה'.